To LTF-medlemmer blev torsdag i sidste uge idømt syv års fængsel, og den ene blev udvist for bestandigt, efter de den 12. oktober 2017 blev taget med en halvautomatisk pistol under en jagt på fjender fra den rivaliserende 'Allerød-gruppering'.

De to mænd og andre LTF-medlemmer var under overvågning af politiet, men det opdagede de og forsøgte at køre fra politiet. Efter en kort biljagt kørte de to dømte galt i T-krydset ved Kongevejen og Sortmosevej i Blovstrød. Flugtbilen kørte ind i hegnet til Blovstrød Skole og nedlagde samtidig et trafikskilt.

Retten fandt det bevist, at de to bandemedlemmer på 20- og 21 år sammen med flere uidentificerede medgerningsmænd havde til hensigt at skyde i området omkring Ørnevang i Allerød. Det skulle ske som led i et bandeopgør, og LTF-medlemmerne havde derfor medbragt en skarpladt halvautomatisk pistol af mærket Crvena Zastava kaliber 7,65 mm isat et magasin med syv skarpe skud.

Se også: Muligt bande-opgør: Skud gik gennem kvindes vindue

Politiet fortæller, at 'Allerød-grupperingen' ikke er en registreret bande, men en kriminel gruppering, der har tilknytning til en kriminel Københavnsk gruppering, som de ikke vil sætte navn på. Ekstra Bladet erfarer, at der er tale om banden 'Brothas', som LTF på daværende tidspunkt lå i krig med i København.

I det nordsjællandske har der også forud for, at de unge mænd i deres stjålne VW Polo kørte rundt for at finde fjender, været opgør mellem kriminelle.

- Vi har mistanke om, at det her godt kan udspringe af af andre tidligere hændelser, fortæller politiinspektør Lau Thygesen fra Nordsjællands Politi.

Nævningetinget ved retten i Hillerød fandt begge de to mænd fra Helsingør skyldige og idømte dem syv års fængsel for at være i besiddelse af en skudklar automatpistol og for at have forsøgt at bringe andres liv eller førlighed i fare i Allerød. Politiet er tilfredse med dommen, fortæller politiinspektøren.

- Vi er tilfredse med dommen, for man skal ikke køre rundt i en stjålet bil med en skarpladt pistol.

Den 21-årige dømte er tyrkisk statsborger og blev desuden dømt til udvisning. Han ankede straks dommen, mens den 20-årige tog betænkningstid. Der er stadig navneforbud i sagen.